Forslag til RÅDETS BESLUTNING om ændring af Rådets beslutning 97/413/EF om mål og detaljerede regler for en omstrukturering af Fællesskabets fiskerisektor i perioden 1. januar 1997 til 31. december 2001 med henblik på at opnå en bæredygtig ligevægt mellem ressourcerne og udnyttelsen heraf

(forelagt af Kommissionen)

BEGRUNDELSE

Kommissionen har for nylig i en meddelelse til Rådet [1] beklaget, at de nuværende foranstaltninger ikke er tilstrækkelige til at begrænse fiskeriindsatsen under den fjerde generation af flerårige udviklingsprogrammer (FUP IV).

[1] Beretning fra Kommissionen til Rådet: Forberedelse af en midtvejsrevision af de flerårige udviklingsprogrammer (FUP), KOM(2000)272 endelig.

Hverken disse ordninger eller TAC- og kvoteordningen har kunnet forhindre de alvorlige kriser for visse bestande (torsk og kulmule), der er på vej mod et sammenbrud, og som nu kræver hastig vedtagelse af særlige foranstaltninger. De har heller ikke kunnet løse overkapacitetsproblemet for Fællesskabets fiskerflåde. Denne situation, der kan ses som en svaghed ved den fælles fiskeripolitik, må afhjælpes med modige og effektive foranstaltninger. Overkapaciteten er en trussel både mod fiskebestandene og mod andre levende marine ressourcer, der berøres som bifangst, og den er ikke forenelig med en bæredygtig udvikling.

Disse foranstaltninger, bortset fra foranstaltningerne til genopretning af torske- og kulmulebestandene [2], kan indbygges i reformen af hele den fælles fiskeripolitik som omtalt i grønbogen om den fælles fiskeripolitiks fremtid [3]. Det vil således blive muligt at høre medlemsstaterne og de berørte parter om, hvorledes der for fremtiden kan fastlægges en mere effektiv politik for flåden set i sammenhæng med resten af den fælles fiskeripolitik.

[2] Kommissionen vil forelægge Rådet særskilte forslag om foranstaltninger til genopretning af bestandene af torsk og kulmule.

[3] KOM (2001) 135 endelig.

Det vil imidlertid kræve en forlængelse af de igangværende flerårige udviklingsprogrammer indtil den 31. december 2002, så der bliver tid til at overveje den fremtidige flådepolitik.

Kommissionen har derfor udarbejdet et forslag om en etårig forlængelse, dvs. indtil den 31. december 2002, af den nugældende beslutning [4] og dermed også en etårig forlængelse af FUP IV samt et forslag om ændring af visse bestemmelser vedrørende det finansielle instrument til udvikling af fiskeriet (FIUF) [5].

[4] Rådets beslutning 97/413/EF af 26. juni 1997 om mål og detaljerede regler for en omstrukturering af Fællesskabets fiskerisektor i perioden 1. januar 1997 til 31. december 2001 med henblik på at opnå en bæredygtig ligevægt mellem ressourcerne og udnyttelsen heraf. EFT L 175 af 3.7.1997, s. 27.

[5] Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet. EFT L 337 af 30.12.1999, s. 10.

Kommissionen er bange for, at FUP IV-målene er for beskedne, og enhver forlængelse bør i det mindste kædes sammen med foranstaltninger, der kan gøre dem mere effektive. Vedlagte forslag fjerner derfor de muligheder, der nu ifølge artikel 3 og 4 i Rådets beslutning 97/413/EF er for at øge FUP-målene, når det begrundes med forbedring af sikkerheden. Alle nye fartøjer bør bygges, så de opfylder en vis minimumssikkerhedsnorm, og kapaciteten til bygning af disse nye fartøjer kan findes inden for de eksisterende kapacitetsmål.

Af samme grund indføres der også nye begrænsninger med den foreslåede ændring af FIUF-forordningen, nemlig:

* Støtte til bygning og modernisering af fartøjer gøres betinget af, at FUP-målene overholdes for alle fartøjskategorier og ikke blot den pågældende kategori.

* Bestemmelserne i artikel 6, der tillader en forøgelse af FUP-målene for foranstaltninger til forbedring af sikkerhed, navigation til søs, hygiejne, produktkvalitet og arbejdsforhold, udgår. Grunden hertil er den samme som den tidligere nævnte: nye fartøjer bør bygges efter en minimumsnorm, og kapaciteten til at bygge de nye fartøjer bør findes inden for de eksisterende kapacitetsmål.

* Det foreslås at forbyde støtte til bygning og modernisering inden for enhver fartøjskategori, hvor der gennemføres aktivitetsreduktioner som et middel til at nå FUP-målene. Hvis flådens rentabilitet er sådan, at støtten til udtagning ikke er tilstrækkelig attraktiv, er det ikke berettiget at anvende offentlige midler til at forny fartøjerne i den pågældende kategori.

* Fiskeri under bekvemmelighedsflag er et voksende problem for Den Europæiske Union. Ifølge artikel 19 i den internationale handlingsplan for illegalt, urapporteret og ureguleret fiskeri (IUU) skal staterne bestræbe sig på, at deres borgere ikke udflager fartøjer til en stat, der ikke opfylder sine forpligtelser som flagstat. Det Europæiske Fællesskab har tilsluttet sig denne plan. Selv om artikel 7, stk. 3, litra b), nr. i), i forordning (EF) nr. 2792/1999 allerede indeholder restriktioner for IUU, finder Kommissionen det hensigtsmæssigt at styrke dem. Den foreslåede ændring af FIUF-forordningen forbyder derfor offentlig støtte til overførelse af fartøjer til tredjelande, der af de pågældende fiskeriorganisationer er identificeret som lande, der tillader fiskeri "på en måde, der kan skade effektiviteten af internationale bevaringsforanstaltninger".

En sidste ændring i FIUF-forordningen vedrører artikel 16, stk. 2, hvor muligheden for at yde finansiel godtgørelse for omkostninger ved tekniske restriktioner udstrækkes til sådanne restriktioner i medfør af enhver fællesskabslovgivning og ikke alene i medfør af en rådsbeslutning.

2001/0128 (CNS)

Forslag til RÅDETS BESLUTNING om ændring af Rådets beslutning 97/413/EF om mål og detaljerede regler for en omstrukturering af Fællesskabets fiskerisektor i perioden 1. januar 1997 til 31. december 2001 med henblik på at opnå en bæredygtig ligevægt mellem ressourcerne og udnyttelsen heraf

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur [6], senest ændret ved forordning (EF) nr. 1181/98 [7], særlig artikel 11,

[6] EFT L 389 af 31.12.1992, s. 1.

[7] EFT L 164 af 9.6.1998, s. 1.

under henvisning til forslag fra Kommissionen [8],

[8] EFT C ...

under henvisning til udtalelse fra Europa-Parlamentet [9], og

[9] EFT C ...

ud fra følgende betragtninger:

(1) Den fælles fiskeripolitik vil blive revideret inden den 1. januar 2003. For at sikre sammenhæng mellem politikken for omstrukturering af fiskerisektoren og resten af den fælles fiskeripolitik er det derfor nødvendigt at forlænge anvendelsesperioden for Rådets beslutning 97/413/EF indtil den 31. december 2002.

(2) For at gøre yderligere fremskridt med henblik på at opnå ligevægt mellem fiskeressourcerne og udnyttelsen heraf bør fællesskabsflådens fiskeriindsats fortsat reduceres i forlængelsesåret.

(3) Foranstaltninger til forbedring af sikkerheden bør ikke føre til en forøgelse af fiskeriindsatsen og bør derfor anvendes inden for de eksisterende kapacitetsmål for flåden.

(4) Beslutning 97/413/EF bør derfor ændres tilsvarende -

VEDTAGET FØLGENDE BESLUTNING:

Artikel 1

I Rådets beslutning 97/413/EF foretages følgende ændringer:

1) Artikel 2 ændres således:

a) I stk. 1 ændres "31. december 2001" til "31. december 2002".

b) I stk. 2 ændres "30%" til "36%" og "20%" til "24%".

c) I stk. 3 og 4 ændres "tidsrummet 1997-2001" til "tidsrummet 1997-2002".

2) Artikel 3 ændres således:

a) "31. december 2001" ændres til "31. december 2002".

b) Ordene "undtagen inden for rammerne af programmer for forbedring af sikkerheden til søs" udgår.

3) Artikel 4, stk. 2, udgår.

4) I artikel 7 ændres "31. december 2001" til "31. december 2002".

5) Artikel 9 affattes således:

"Artikel 9

Kommissionen iværksætter de i denne beslutning fastsatte mål og detaljerede regler i henhold til artikel 4 i forordning (EF) nr. 2792/1999 [10]. Senest den 31. december 2001 ændrer Kommissionen i overensstemmelse med denne beslutning de flerårige udviklingsprogrammer for fiskerflåderne i de enkelte medlemsstater. Programmerne forlænges, så de dækker perioden fra 1. januar 1997 til 31. december 2002, og de gennemføres gradvis, under sammenholdelse med årlige mellemliggende mål.

[10] EFT L 337 af 30.12.1999, s. 10.

Artikel 2

Denne beslutning finder anvendelse fra den 1. januar 2002.

Artikel 3

Denne beslutning er rettet til medlemsstaterne.

Udfærdiget i Bruxelles, den

På Rådets vegne

Formand